Ravimiamet avaldab ohutuse- ja kvaliteedialast teavet inimestel ja loomadel kasutatavate ravimite kohta.    Esmase müügiloa andmise eelselt uuritakse ravimeid põhjalikult. Kui laboratoorsed testid ja loomkatsed näitavad piisavat ohutust ja efektiivsust, tehakse viimases etapis kliinilised  uuringud inimestel, kasutades selleks terveid katsealuseid. Kui tegemist on uue ravimiga, võib pärast esmase müügiloa saamist siiski ilmneda varasemates uuringutes täheldamata kõrvaltoime või koosmõju, kuna preparaati hakatakse kasutama laialdaselt ning ravimi mõju võib sõltuda organismi eripärast, kaasuvatest haigustest ja muudest teguritest. Ükski ravim ei ole absoluutselt ohutu; iga ravimi korral võrreldakse saadavat kasu ja võimalikke ohte.  Ravimite ohutuse kohta teadaolevad andmed täienevad pidevalt ning uutest teadmistest annavad ravimiametid üksteisele teada rahvusvaheliste teavitussüsteemide kaudu. Sellest lähtudes avaldab Ravimiamet ohutusalast teavet oma kodulehel ning vajadusel korraldab lisaks otsepostituse tervishoiuasutustele ja apteekidele.  Ohutusalane teave võib tähendada hoiatusi ja soovitusi kasutamispraktika muutmiseks (sealhulgas ülevaadet ravimi infolehe muudatustest) kuni ravimi kasutamise lõpetamise või ajutise peatamise teadeteni (väljastamise piiramine).